Білім қызметкерлерінің дәстүрлі тамыз конференциясы

Құрметті ұстаздар!
Қадірлі қонақтар мен сала ардагерлері!

Баршаңызды жаңа оқу жылының басталуымен және Білім күні мерекесімен шын жүректен құттықтаймын!
Жаңа оқу жылының қарсаңында өңіріміздегі білім беру саласының алдағы даму бағытын Өздеріңізбен бірге айқындау – аса маңызды міндет.
Жақында ғана Елордада Мемлекет басшымыз 
Қасым-Жомарт Кемелұлының қатысуымен ұстаздардың республикалық Тамыз конференциясы өткен болатын.
«Адам капиталы, білім, прогресс – халықтық конституцияның негізгі құндылықтары» тақырыбында өткен жиында, Президентіміз: «Әділетті, Қуатты, Қауіпсіз әрі Таза Қазақстанның тірегі болатын жауапты әрі адал азаматтарды тәрбиелеу – бәріміздің ортақ міндетіміз», - деген болатын.
Мемлекет басшысы конференцияда: 
- кадр тапшылығын жойып, ұстаздардың біліктілігін көтеру; 
- аймақтар арасындағы білім сапасына қатысты алшақтықты жою; 
- жасанды интеллектіні орта білім беру жүйесіне енгізу;
- балаларды қорғау және олардың тәрбиесіне мән беру секілді негізгі - 5 басымдықты айқындап, нақты тапсырмаларын берді.
Біз осы маңызды міндеттерді орындауда нақты нәтижеге бағытталған жұмыстарды жоғары жауапкершілікпен жүзеге асыруымыз қажет.
Президентіміз өз сөзінде Қызылорда облысының 
Ұлттық бірыңғай тестілеудің нәтижесі бойынша жоғары көрсеткішке қол жеткізгенін ерекше атап өтті.
Облысымыз үшінші жыл қатарынан республикада бірінші орынға шықты. 
Бұл – ең алдымен ұстаздардың табанды еңбегі мен мемлекет тарапынан берілген қолдаулардың нәтижесі. 
Барша ұстаздар қауымын айтулы жетістікпен құттықтай отырып, Сіздерге шынайы алғысымды білдіремін.
Алқалы жиында Жалағаш ауданы Әл-Фараби атындағы №201 мектеп-лицейінің мұғалімі Шілдебаева Айгүл Амангелдіқызы Президентіміздің қолынан «Қазақстанның еңбек сіңірген ұстазы» құрметті атағымен марапатталды.
Жерлесімізді жоғары марапатымен барша 
Сыр жұртшылығының атынан құттықтаймын!

Құрметті әріптестер!

Мемлекет басшысының, Үкіметтің ерекше қолдауымен өңірімізде білім беру инфрақұрылымдары жаңғыруда.
2022 жылдан бері 121 млрд. теңгеден астам қаржыға 46 заманауи білім беру нысаны салынып, ел игілігіне табысталды. 
Аймағымызда көп жылдардан бері өзекті болған 
үш ауысымды мектептер мәселесі толық шешілді.
Биыл «AI-Kerim» балалар білім беру-сауықтыру орталығы пайдалануға берілді. Орталық жыл сайын 
8 400 баланы қамтып, робототехника, бағдарламалау, инженерлік жобалау және басқа да заманауи дағдыларды үйретуде.
Ботаникалық білім беру орталығы іске қосылды. Мұнда оқушылар биология, экология және ботаника бағыттарын тәжірибе жүзінде меңгеруде.
Балалардың ғылымға қызығушылығын арттыратын ғылыми музейлер мен зерттеу орталықтарын дамытуда – өңірдегі осындай жобалардың маңызы ерекше.
Білім беру ұйымдарының материалдық-техникалық базасын жаңғырту бағытындағы жұмыстар қарқынды жүруде.
Биыл 31 мектепте ағымдағы жөндеу жүргізіліп, 
28 білім беру ұйымына 46 жаңа пәндік кабинет сатып алынды.
Мектептердегі орын тапшылығын төмендету және апат алдындағы мектептерді жою мақсатында жұмыстар жүргізудеміз.

Балалардың сабақтан тыс уақыттарын тиімді өткізу және инновациялық технологияларды меңгеруіне жағдай жасау мақсатында Қызылорда қаласының Әл-Фараби шағын ауданында 7 млрд. теңгеге 360 орындық Инновациялық шығармашылық орталығының құрылысы биыл басталып, 2027 жылы пайдалануға беріледі.
Алдағы уақытта білім саласындағы ең маңызды мәселелерді шешу бойынша жұмыстарды жалғастыратын боламыз.
Облыстың 967 түлегі «Алтын белгі», 1124 түлегі «Үздік аттестат» иегері атанды. 
Білім алушылардың жетістіктерін мониторингтеу нәтижесінде облыс оқушылары 4-сыныптар арасында республика бойынша үшінші, 9-сыныптар арасында екінші орынға ие болды.
Бұл – жақсы нәтиже. Бірақ осы жетістіктермен шектелуге болмайды.
Білім беру жүйесі мектеппен аяқталмайды. Президент экономиканың нақты секторын білікті кадрлармен қамтамасыз ету, техникалық және кәсіптік білім беруді еңбек нарығының сұранысына бейімдеу қажеттігін де атап өтті.
Биыл жалпы құны 5,1 млрд. теңге болатын 
«Сыр болашағы» құзыреттілік орталығы ашылды.
Бұл орталық студенттер мен өндіріс мамандарына заманауи технологияларды меңгеруге мүмкіндік береді.
Біздің мақсатымыз – жай ғана дипломы бар кадр емес, өз ісін жетік білетін, еңбек нарығына бейім, кәсіби маман даярлау.

Құрметті ұстаздар!

Бүгінгі конференцияда өткен оқу жылының нәтижелерін саралап, алдағы кезеңнің негізгі басымдықтарын айқындаймыз. 
Алдағы міндет – қол жеткізген нәтижелерімізді сақтап қана қоймай, білім сапасын жаңа деңгейге көтеру.
Осыған байланысты жаңа оқу жылында бірқатар нақты міндеттерге ерекше назар аударуды тапсырамын.
*****

Президентіміз ауыл мектептерін дамыту және білім сапасы төмен аймақтарға нақты қолдау көрсету қажеттігін тапсырды.
Қала мен ауыл мектептері арасындағы сапа айырмашылығын одан әрі қысқарту, әрбір баланың тұрғылықты жеріне қарамастан сапалы білім алуына жағдай жасауымыз қажет.
Сонымен қатар, халықаралық және республикалық олимпиадаларға, ғылыми жобалар мен зияткерлік жарыстарға қатысатын дарынды оқушыларды анықтау, даярлау және қолдау жүйесін күшейту керек.
*****

Келесі маңызды міндеттердің бірі – жасанды интеллектіні білім беру жүйесіне енгізу.
Жасанды интеллект – болашақтың технологиясы ғана емес, бүгінгі білім беру жүйесінің маңызды құралына айналуда.
Жасанды интеллект мұғалімді алмастыратын құрал емес, педагогтің жұмысын жеңілдетіп, білім сапасын арттыратын тиімді көмекші ретінде пайдалану қажет.
Облыстық білім басқармасына педагогтердің цифрлық құзыреттерін арттыруды, жасанды интеллект құралдарын оқу процесінде тиімді әрі қауіпсіз пайдаланудың озық тәжірибелерін енгізуді және үздік педагогикалық тәжірибелерді облыс көлемінде таратуды қамтамасыз етуді тапсырамын.
*****

Мектеп – сапалы білім берумен қатар заң мен тәртіпті құрметтейтін, адал, еңбекқор, жауапты әрі отаншыл азаматты тәрбиелейтін орта.
«Адал азамат», «Заң мен тәртіп», Конституциялық құндылықтар – тәрбие жұмысының негізгі өзегіне айналуы керек.
Бұл міндетті тек мектепке жүктеп қоюға болмайды. Мемлекет, мектеп, ата-ана және қоғам бірлесіп жұмыс істегенде ғана нәтижеге қол жеткіземіз.

Облыстық білім басқармасына мәдениет, қоғамдық даму және басқа да мемлекеттік органдармен бірлесіп, «Адал азамат» қағидаттарын білім беру ұйымдарындағы тәрбие жұмысының барлық бағытына жүйелі енгізуді тапсырамын.
Бұл жұмыста ата-аналар қауымдастығының да белсенді қатысуын қамтамасыз ету қажет.
*****

Мемлекет басшысы өз сөзінде педагог кадрлар тапшылығын жою, мұғалімдердің біліктілігін арттыру және кәсіби дамуына жағдай жасау мәселелеріне ерекше тоқталды.
Білім сапасының негізгі қозғаушы күші – ұстаз.
Сондықтан облыстық білім басқармасына педагогтердің біліктілігін арттыруды формалды іс-шараға айналдырмай, нақты кәсіби қажеттіліктеріне бағыттауды, жас мұғалімдерді қолдау және тәлімгерлік институтын күшейтуді тапсырамын.
*****

Баланың қауіпсіздігі де басты назарда болуы керек. Қазіргі таңда облыстағы барлық білім беру ұйымдары бейнебақылау жүйесімен қамтамасыз етілген.
Бірақ қауіпсіздік тек техникалық құралдармен шектелмейді. Мектепте қолайлы психологиялық ахуал қалыптастыру, буллингтің алдын алу, бала мен ата-ана арасындағы байланысты күшейту – біздің ортақ міндетіміз.
Өздеріңізге белгілі, Мемлекет басшысының тапсырмасына сәйкес биыл барлық өңірде облыстық балалар құқықтарын қорғау басқармасы құрылды.
Осы ретте, басқармаға балалардың заңды мүдделері мен қауіпсіздігін қамтамасыз етуге бағытталған кешенді жоспар әзірлеуді тапсырамын. 
*****

Жаңа оқу жылында барлық бастауыш сынып оқушылары мен әлеуметтік осал санаттағы балалардың тегін ыстық тамақпен қамтылуы, мұқтаж отбасыларға көрсетілетін әлеуметтік қолдау шаралары сапалы әрі ашық ұйымдастырылуы тиіс.
Осы бағытта мектеп басшылары балалардың тамақтануын жеке бақылауда ұстауы қажет.
Сонымен бірге балалардың бос уақытын тиімді ұйымдастыру, олардың шығармашылық, спорттық, ғылыми және технологиялық қабілеттерін дамыту – маңызды міндет.
Облыстық білім басқармасына қосымша білім беру ұйымдарының мүмкіндігін тиімді пайдаланып, әсіресе ауылдық елді мекендердегі балалардың бос уақытын тиімді ұйымдастыруды тапсырамын.
*****

Бүгінгі еңбек нарығы бізден жаңа талаптарға бейімделген, кәсіби шеберлігі жоғары мамандарды талап етеді.
Облыстық білім басқармасына техникалық және кәсіптік білім беру ұйымдарының жұмыс берушілермен байланысын одан әрі нығайтуды, дуальды оқытуды кеңейтуді, студенттердің өндірістік тәжірибесін күшейтуді және жаңа кәсіптерге қажетті мамандар даярлау үлесін арттыруды тапсырамын.
«Сыр болашағы» құзыреттілік орталығының мүмкіндігін тиімді пайдаланып, оны өңірдегі техникалық және кәсіптік білім берудің озық тәжірибесін қалыптастыратын негізгі алаңға айналдыру қажет.

*****
Білім саласында кез келген сыбайлас жемқорлық фактісіне жол берілмеуі тиіс.
Кадрлық шешімдерде кәсібилік, ашықтық және адалдық қағидаттары қатаң сақталуы керек.
Облыстық білім басқармасына білім беру ұйымдарында сыбайлас жемқорлық тәуекелдерінің алдын алу, мемлекеттік қаражаттың тиімді әрі ашық жұмсалуын қамтамасыз ету және осы бағыттағы ішкі бақылауды күшейтуді тапсырамын.


Қадірлі қауым!

Мемлекет басшысы атап өткендей, ұлттың болашағы мен елдің ертеңі – бүгінгі білімді ұрпақтың қолында. 
Жаңа буынды қалыптастырып, тәрбиелейтін – Сіздер. 
Қай уақытта да ұстаздың еңбегі елдің ертеңімен өлшенеді. Өйткені мектеп қабырғасында тек оқушы емес, мемлекетшіл азамат, білікті маман, адал еңбек адамы қалыптасады.
Сіздердің кәсібиліктеріңіз, азаматтық ұстанымдарыңыз және әр шәкіртке деген ақ адал көңілдеріңіз – өңіріміздің де, еліміздің де ең үлкен байлығы.
Сондықтан жаңа оқу жылындағы әрбір жұмыс нақты нәтижеге, әрбір жоба бала игілігіне, ал әрбір шешім білім сапасын арттыруға бағытталуы тиіс.
Басты өлшеміміз – есеп емес, нәтиже. 
Басты құндылығымыз – бала. 
Басты мақсатымыз – сапалы білім мен саналы тәрбие арқылы ел болашағын қалыптастыру.


Құрметті ұстаздар!

Мемлекет басшысымыз айтқандай: «Ұстаз – ұлттың шамшырағы».
Бұл – Сіздердің еңбектеріңізге берілген ең жоғары баға.
Әрбір мектептің табысы – болашақтың табысы. 
Әрбір оқушының жетістігі – мемлекетіміздің жетістігі. 
Ал әрбір ұстаздың абыройлы еңбегі – елдің ертеңіне қосылған өлшеусіз үлес. 
Осы жауапты жолда Сіздерге зор денсаулық, сарқылмас күш-қуат, шығармашылық ізденіс пен кәсіби табыс тілеймін.
Жаңа оқу жылы баршаңызға тың бастамалар мен жарқын жеңістер әкелсін!
Егемендігіміз баянды, Тәуелсіздігіміз мәңгілік болсын!
Рақмет! 

